Шапхъэхэм якъэгъэнэфэнкIэ гущыIэр е гущыIэ шъуашэр художественнэ литературэм къызэрэхэфэрэ пчъагъэр (статистикэр) къыдэлъытэгъэныр ищыкIагъэу загъорэ мэхъу. Ау ар ренэу ыкIи сыдигъуи  IэубытыпIэ закъоу пшIыныр тэрэзэп, сыда пIомэ ащыгъум бзэ хабзэхэу тхакIохэм аукъохэрэм ямызакъоу, корректор хэукъоныгъэхэри шапхъэу плъытэным Iофыр нэсыщт. Диалект е нэмыкI мылитературнэ элемент горэ шапхъэу къэбгъэлъэгъоным пае ар зэрагъэфедэрэ пчъагъэр къэупчъыныр икъурэп. ГущыIэм пае, «цIыф миллионипшI пчъагъэхэм агъэфедэрэ диалект гущыIэхэмрэ гущыIэхэм ямэхьанэхэмрэ ащыщыбэхэр В.И. Даль игущыIалъэ къызкIыдэхьагъэр, нафэу зэрэщытымкIэ, ахэр къыугъоин гухэлъыр иIэкIэ арэп. А гущыIэхэр литературабзэм щагъэфедэным пае къытыгъэх, ау ащ фэдэ мурадэу  Даль иIагъэм зи къикIыгъэп» [Филин, 1968: 53-54].